God gebruik jou nou! Charné Viljoen | Pellissier Gemeente
So oor die naweek gesels ek met een van my nabye vriende en hy getuig toe 'n bietjie oor sy eie lewe. Hy gaan tans deur 'n baie moeilike tyd, soos baie van ons, as gevolg van Covid. Vir hom is dit besonders moeilik, want hy het laasjaar met sy studies klaar gemaak en van daar af het hy nog nie 'n werksaanbod ontvang nie. Sy CV word van die een na die ander plek sirkuleer, maar daar is net niks.
Deur die loop van die gesprek sê hy iets wat my amper die res van die gesprek laat mis het, want hierdie woorde het my tot stilstand gebring.
"God wag nie tot jou moeilike omstandighede verby is, voordat God jou gebruik nie."
Vir 'n oomblik moes ek mooi dink wat hierdie vriend besig is om vir my te sê. Ek besef toe dat ons soms vasgevang word deur die swaar en uitdagings van die lewe. Ons probeer so hard om net kop bo water te hou dat ons vergeet dat ons deel van iets groter is. Soms voel ons soos een groot mislukking wanneer dinge nie uitwerk nie. Soms is die lewe eenvoudig net moeilik.
Deur dit alles is God egter by ons. God stap saam met ons die pad en waar die geleentheid hom voordoen, wil God vir my en jou steeds gebruik om Sy liefde aan die wêreld te openbaar.
Ek wil jou uitnooi om in hierdie uitdagende tye jou oë op God gevestig te hou, juis sodat jy kan sien waar God jou steeds kan gebruik.